ส่วนที่ 1

ข้อมูลสรุป (Executive Summary)

สรุปภาพรวมของบริษัท

บริษัท มัลติแบกซ์ จำกัด (มหาชน) (“บริษัทฯ”) ได้ก่อตั้งขึ้นเมื่อวันที่ 19 มิถุนายน 2538
ด้วยทุนจดทะเบียน 31 ล้านบาท ณ วันที่ 24 มกราคม 2550 บริษัทฯมีทุนจดทะเบียนทั้งสิ้น 128
ล้านบาท และมีทุนจดทะเบียนที่เรียกชำระแล้ว 128 ล้านบาท แบ่งเป็นหุ้นสามัญ 128 ล้านหุ้น
มูลค่าที่ตราไว้หุ้นละ 1 บาท

บริษัทฯดำเนินธุรกิจผลิตและส่งออกถุงพลาสติกประเภทต่างๆตามคำสั่งซื้อของลูกค้า (Made to
Order) เพื่อจำหน่ายในตลาดต่างประเทศทั้งหมด โดยมีตลาดสำคัญ ได้แก่
ประเทศในทวีปอเมริกาเหนือ กลุ่มสหภาพยุโรป และทวีปออสเตรเลีย ซึ่งมีสัดส่วนในปี 2549
เท่ากับร้อยละ 59.32 ร้อยละ 29.45 และร้อยละ 11.15 ตามลำดับ
ทั้งนี้ผลิตภัณฑ์ถุงพลาสติกที่บริษัทฯผลิตนั้น
จัดอยู่ในกลุ่มผลิตภัณฑ์ที่มีการใช้งานในชีวิตประจำวันอย่างสม่ำเสมอและในหลากหลายกิจกรรม
ตั้งแต่การใช้เป็นบรรจุภัณฑ์ในอุตสาหกรรมอาหารและธุรกิจค้าปลีก
การใช้ในกิจกรรมที่เกี่ยวข้องกับสุขภาพและความเป็นอยู่ที่ดี
ไปจนถึงการจัดการเกี่ยวกับขยะและของเสีย โดยผลิตภัณฑ์ของบริษัทฯ
สามารถแบ่งตามลักษณะการใช้งานได้เป็น 3 กลุ่มหลัก ได้แก่ ถุงขยะ ถุงใส่อาหาร
ถุงใส่ผักและผลไม้ ซึ่งมีสัดส่วนรายได้ในปี 2549 เท่ากับ ร้อยละ 36.73 ร้อยละ 44.85
และร้อยละ 18.15 ตามลำดับ

นอกจากนี้ ผลิตภัณฑ์ของบริษัทฯยังสามารถแบ่งตามวัตถุดิบหลักที่ใช้ในการผลิตได้เป็น 2 กลุ่มใหญ่ๆ
ดังนี้

1. ผลิตภัณฑ์ถุงพลาสติกที่ผลิตจากกลุ่มเม็ดพลาสติกโพลิเอธิลีนประเภทความหนาแน่นสูง (High
Density Polyethylene : HDPE) เนื่องจาก HDPE มีคุณสมบัติเด่น คือ แข็งและเหนียว
สามารถรับน้ำหนักได้ดี แต่สีจะค่อนข้างขุ่น ผลิตภัณฑ์ถุงพลาสติกในกลุ่ม HDPE ที่บริษัทฯผลิตจึงได้แก่
ถุงใส่ขยะประเภทต่างๆ
และถุงถนอมอาหารบางประเภทที่ต้องการความคงทนแต่ไม่ต้องการความหนาและความใสมากนัก

 2. ผลิตภัณฑ์ถุงพลาสติกที่ผลิตจากกลุ่มเม็ดพลาสติกโพลิเอธิลีนประเภทความหนาแน่นต่ำ (Low Density Polyethylene : LDPE) เนื่องจาก LDPE มีคุณสมบัติเด่น คือ นิ่มและใส เหมาะสำหรับผลิตถุงที่ต้องการให้สามารถมองเห็นสิ่งของที่บรรจุอยู่ภายใน ผลิตภัณฑ์ถุงพลาสติกในกลุ่ม LDPE ที่บริษัทฯผลิตจึงได้แก่ ถุงถนอมอาหารต่างๆ ถุงซิปชนิดปิด-เปิดในตัว (Reclosable Bag) ถุงใส่ผักผลไม้ รวมไปถึงถุงใส่ขยะบางประเภท

สำนักงานสาขากรุงเทพฯของบริษัทฯตั้งอยู่ที่ เลขที่ 456 ซอยโชคชัยจงจำเริญ ถนนพระราม 3
แขวงบางโพงพาง เขตยานนาวา กรุงเทพมหานคร และบริษัทฯมีโรงงานรวมทั้งสิ้น
3โรงตั้งอยู่ในเขตอุตสาหกรรมเพื่อการส่งออกของนิคมอุตสาหกรรมแหลมฉบัง อำเภอศรีราชา
จังหวัดชลบุรี ซึ่งเป็นพื้นที่ได้รับสิทธิประโยชน์ทางภาษีศุลกากร ณ วันที่ 31 ธันวาคม 2549
บริษัทฯมีพนักงานรวมทั้งสิ้น 748 คน

บริษัทฯได้เริ่มดำเนินการก่อตั้งโรงงานเพื่อผลิตถุงพลาสติกแห่งแรกที่จังหวัดสมุทรสาครในปี 2538
ด้วยกำลังการผลิต 2,000 ตันต่อปี ต่อมาในปี 2541
บริษัทฯได้ย้ายที่ตั้งโรงงานมาอยู่ในเขตอุตสาหกรรมส่งออก นิคมอุตสาหกรรมแหลมฉบัง จังหวัดชลบุรี
บริษัทฯได้ทำการขยายกำลังการผลิตอย่างต่อเนื่องเพื่อให้สอดคล้องกับคำสั่งซื้อที่เพิ่มขึ้น โดยในปี
2546 บริษัทฯมีกำลังการผลิตจากโรงงานที่1 และ 2 รวม 7,070 ตันต่อปี ในปี 2547
บริษัทฯได้ขยายกำลังการผลิตในโรงงานที่ 1 และ 2 พร้อมกับเริ่มดำเนินการผลิตในโรงงานที่ 3
ซึ่งตั้งอยู่ในบริเวณใกล้เคียงกัน ทำให้บริษัทฯมีกำลังการผลิตรวมเพิ่มขึ้นเป็น 18,732 ตันต่อปี ในปี
2548 บริษัทฯมีกำลังผลิตรวมจากโรงงานทั้ง 3 โรงงานทั้งสิ้น 23,919 ตันต่อปี ส่วนในปี 2549
บริษัทฯ ได้ลงทุนในเครื่องจักรใหม่สำหรับการผลิตถุงพลาสติกประเภทถุงขยะรูปแบบต่างๆ
และถุงใส่ผักผลไม้ โดยใช้เงินลงทุน 132 ล้านบาท สามารถเพิ่มกำลังการผลิตให้บริษัทฯ ได้ทั้งสิ้น
24,748 ตันในปี 2549 และยังมีกำลังการผลิตส่วนเพิ่มต่อไปในปี 2550 อีก 5,000 ตันต่อปี
และยังได้ลงทุนก่อสร้างอาคารคลังสินค้าเพื่อใช้เป็นอาคารจัดเก็บสินค้ากลางสำหรับสินค้าที่ผลิตจากโรงงานทั้ง
3 โรงงานของบริษัทฯ ซึ่งเป็นการขยายพื้นที่ในการทำงานให้สอดคล้องกับการเติบโตของบริษัทฯ
บริษัทฯได้รับการรับรองระบบบริหารงานคุณภาพตามมาตรฐาน ISO 9001 : 2000
จากสถาบันมาตรฐาน ไอเอสโอ MASCI ประเทศไทย และมาตรฐานการผลิต BRC Global
Standard - Consumer Product จาก British Retail Consortium ประเทศอังกฤษ
รวมถึงใบรับรอง Orthodox Union จาก Union of Orthodox Jewish Congregations
of America รับรองมาตรฐาน Kosher
เพื่อการส่งออกผลิตภัณฑ์ไปจำหน่ายในกลุ่มลูกค้าที่มีเชื้อสายยิว

บริษัทฯได้รับบัตรส่งเสริมการลงทุนจำนวน 2 ฉบับจากคณะกรรมการส่งเสริมการลงทุน (BOI)
โดยบัตรส่งเสริมการลงทุนฉบับที่ 1 ได้รับสิทธิประโยชน์ที่สำคัญ ได้แก่
การได้รับยกเว้นภาษีเงินได้นิติบุคคลสำหรับกำไรสุทธิจากกำลังการผลิตปีละ 5,100 ตันเป็นเวลา 8
ปี นับตั้งแต่วันที่เริ่มมีรายได้จากการประกอบกิจการ (วันที่ 16 กรกฎาคม 2541)
ซึ่งสิทธิประโยชน์ดังกล่าวจะสิ้นสุดลงในปี 2549
หลังจากนั้นบริษัทฯยังได้รับการลดหย่อนภาษีครึ่งหนึ่งจากกำไรสุทธิเป็นเวลา 5 ปี และในปี 2547
บริษัทฯได้บัตรส่งเสริมการลงทุนฉบับที่ 2 โดยได้รับสิทธิประโยชน์ที่สำคัญได้แก่
การได้รับยกเว้นภาษีเงินได้นิติบุคคลสำหรับกำไรสุทธิจากกำลังการผลิตปีละ 30,000 ตันเป็นเวลา
8 ปี นับแต่วันที่เริ่มมีรายได้จากการประกอบกิจการ (วันที่ 5 เมษายน 2547)
ซึ่งสิทธิประโยชน์ดังกล่าวจะสิ้นสุดลงในปี 2555
และหลังจากนั้นบริษัทฯยังได้รับการลดหย่อนภาษีรายได้ครึ่งหนึ่งเป็นเวลา 5 ปี
ผู้ถือหุ้นยังได้รับยกเว้นไม่ต้องนำเงินปันผลจากกิจการที่ได้รับการส่งเสริมการลงทุนไปรวมในการคำนวณภาษีเงินได้ตลอดระยะเวลาที่บริษัทฯได้รับยกเว้นภาษีเงินได้นิติบุคคล
นอกจากนี้ เนื่องจากบริษัทฯทำการนำเข้าเพื่อการส่งออกและตั้งอยู่ในเขตส่งเสริมการส่งออก
(Export Processing Zone : EPZ) ทำให้ได้รับยกเว้นอากรขาเข้า อากรขาออก
และภาษีมูลค่าเพิ่มอีกด้วย

บริษัทฯมีเป้าหมายในการยกระดับบริษัทฯให้ก้าวขึ้นเป็นหนึ่งในผู้นำในธุรกิจส่งออกผลิตภัณฑ์ถุงพลาสติกทั้งในระดับประเทศและระดับสากลภายใน
3 ปีข้างหน้า โดยด้านการตลาด
บริษัทฯมีนโยบายการขยายตลาดในต่างประเทศโดยเฉพาะประเทศที่ยังมีการแข่งขันต่ำและไม่เคยส่งสินค้าไปขายมาก่อน
รวมถึงการนำเสนอสินค้าที่มีความหลากหลายและมีมูลค่าที่สูงขึ้น
สำหรับด้านการผลิตบริษัทฯมีแผนการขยายกำลังการผลิตและสายการผลิตอย่างต่อเนื่อง
เพื่อให้พร้อมรองรับความต้องการสินค้าที่เติบโตขึ้นและหลากหลายมากขึ้นของลูกค้า
รวมถึงการพัฒนาปรับปรุงกระบวนการผลิตอยู่โดยตลอด
และการยกระดับระบบการบริหารจัดการให้ได้มาตรฐานสากล
ซึ่งจะส่งผลให้บริษัทฯสามารถลดต้นทุนและเพิ่มศักยภาพในการแข่งขัน นอกจากนี้
บริษัทฯยังมีเป้าหมายที่ชัดเจนในการสร้างผลตอบแทนให้กับผู้ถือหุ้นอย่างเหมาะสม
และมีนโยบายการจ่ายเงินปันผลให้แก่ผู้ถือหุ้นไม่ต่ำกว่าร้อยละ 40 ของกำไรสุทธิ

ภาวะอุตสาหกรรมและการแข่งขัน

การศึกษาแนวโน้มภาวะอุตสาหกรรมบรรจุภัณฑ์จากสถาบันวิจัยแห่งหนึ่งพบว่า
อุตสาหกรรมบรรจุภัณฑ์ของโลกมีแนวโน้มการเติบโตในอัตราร้อยละ 4 ถึง 4.5 ต่อปี
เทียบกับประมาณการผลิตภัณฑ์มวลรวมในประเทศ (GDP) ของโลกที่อยู่ที่ร้อยละ 3 ถึง 3.5 ทั้งนี้
ความต้องการบริโภคบรรจุภัณฑ์ประเภทต่างๆในชีวิตประจำวันเพิ่มสูงขึ้นตามการขยายตัวของเศรษฐกิจภายในประเทศ
โดยที่ผ่านมาบรรจุภัณฑ์ประเภทพลาสติกอ่อนของโลกมีอัตราการเติบโตอยู่ที่ร้อยละ 5.5
ซึ่งอยู่ในระดับที่สูงเป็นอันดับที่2 และสูงกว่าค่าเฉลี่ยของอุตสาหกรรมบรรจุภัณฑ์โดยรวม

แนวโน้มอุตสาหกรรมที่เห็นได้ชัดในช่วงประมาณ 10 ปีที่ผ่านมา ได้แก่
การควบรวมกิจการของผู้ผลิตและจัดจำหน่ายถุงพลาสติกในทวีปยุโรปและอเมริกาเหนือ
ทั้งนี้เพื่อเพิ่มความสามารถในการแข่งขันโดยเฉพาะกำลังการผลิตและราคา
ส่งผลให้ปัจจุบันในทวีปยุโรปและอเมริกาเหนือนั้น
มีจำนวนผู้ผลิตและจัดจำหน่ายรายใหญ่ๆเพียงไม่กี่ราย
และจากภาวะการแข่งขันทางด้านราคาที่ทวีความรุนแรงขึ้นเรื่อยๆ
ทำให้ผู้ผลิตและจัดจำหน่ายถุงพลาสติกในทวีปยุโรปและอเมริกาเหนือบางส่วนทำการปิดโรงงานของตัวเองลง
และ/หรือ
หันมาสั่งซื้อสินค้าจากผู้ผลิตถุงพลาสติกจากประเทศในภูมิภาคเอเชียแทนเนื่องจากต้นทุนการผลิตที่ต่ำกว่ามาก

ด้านศักยภาพการแข่งขันของบริษัทฯเมื่อเปรียบเทียบกับผู้ผลิตถุงพลาสติกรายสำคัญของโลกอย่างประเทศสาธารณรัฐประชาชนจีนนั้น
ถือว่าบริษัทฯมีความสามารถในการแข่งขันกับผู้ผลิตรายต่างๆได้เป็นอย่างดี โดยสามารถสรุปได้เป็น
4 ด้าน ได้แก่ 1) ต้นทุนแรงงาน แม้ว่าประเทศไทยอาจเสียเปรียบด้านต้นทุนแรงงานอยู่บ้าง
แต่บริษัทฯได้มีการนำเทคโนโลยีและเครื่องจักรที่มีความทันสมัยสูงเมื่อเทียบกับคู่แข่งในภูมิภาคเข้ามาใช้ในการผลิต
เพื่อเพิ่มประสิทธิภาพและลดการใช้แรงงานในการผลิต 2) คุณภาพผลิตภัณฑ์
ลูกค้าของบริษัทฯทั่วโลกให้การยอมรับและเชื่อมั่นในคุณภาพผลิตภัณฑ์ของบริษัทฯ
มาอย่างต่อเนื่องและยาวนาน ประกอบกับลูกค้าหลายรายของบริษัทฯ
ได้เคยทำการสั่งซื้อสินค้าจากผู้ผลิตจีนและไม่ประทับใจในคุณภาพที่ไม่ได้มาตรฐานและไม่มีความสม่ำเสมอ
ก่อนหน้าที่จะมาสั่งซื้อสินค้ากับทางบริษัทฯ 3)
ผู้ผลิตจีนได้รับผลกระทบจากมาตรการภาษีตอบโต้การทุ่มตลาด (Antidumping Duties : AD)
สำหรับถุงพลาสติกที่จำหน่ายไปสู่สหภาพยุโรปในอัตราเฉลี่ยที่สูงกว่าบริษัทฯ ได้รับเป็นอย่างมาก 4)
ปัจจุบันในบางพื้นที่ที่ประกอบธุรกิจผลิตถุงพลาสติกบรรจุภัณฑ์ของสาธารณรัฐประชาชนจีนยังมีปัญหาเรื่องการขาดแคลนพลังงานและกระแสไฟฟ้า
ต้องมีการประกาศหยุดจ่ายกระแสไฟฟ้าเป็นบางช่วงและสลับบริเวณกันไป
ส่งผลกระทบต่อประสิทธิภาพในการผลิตของผู้ผลิตจีนอย่างมาก
ขณะที่ผู้ผลิตในประเทศไทยรวมทั้งบริษัทฯไม่ได้รับผลกระทบนี้

ฐานะการเงินและผลการดำเนินงาน

ในปี 2549 บริษัทฯมีรายได้รวมทั้งสิ้น 1,362.59 ล้านบาท เพิ่มขึ้น 2.83% จากรายได้รวมในปี
2548 ซึ่งมีรายได้รวมเท่ากับ 1,325.25 ล้านบาท ปี 2549 เป็นปีที่มีปัจจัยต่างๆ
มากระทบต่อยอดขายของบริษัทฯพร้อมๆ กัน โดยไม่เคยเกิดขึ้นมาก่อนดังนี้

1. ค่าเงินบาทได้แข็งค่าขึ้นตลอดทั้งปี โดยค่าเงินบาทได้แข็งค่าขึ้นจาก 40.87 บาท ต่อ
ดอลล่าร์สหรัฐ เมื่อวันที่ 29 ธันวาคม 2548 มาเป็น 35.95 บาท ต่อ ดอลล่าร์สหรัฐ ในวันที่ 29
ธันวาคม 2549 ทำให้รายได้ของบริษัทฯ ในรูปเงินบาทในปี 2549 ลดลง
เมื่อเทียบกับเงินสกุลต่างประเทศที่ได้มาเท่ากันในปี 2548

2. ราคาเม็ดพลาสติคประเภท HDPE สูงสุดเป็นประวัติการณ์ และสูงเท่ากับราคาเม็ดประเภท
LDPE ซึ่งทำให้ลูกค้าชะลอคำสั่งซื้อลงในช่วงที่ราคาเม็ดขึ้นสูง

3. ผลของการที่สหภาพยุโรป (EU)
ได้ประกาศผลการตรวจสอบการทุ่มตลาดผลิตภัณฑ์ถุงของประเทศไทยและจีน
ค่อนข้างล่าช้าก่อนวันที่มีผลบังคับใช้ในวันที่ 1 ตุลาคม 2549 เพียงไม่กี่วัน
ทำให้ผู้นำเข้าในสหภาพยุโรปต้องชะลอคำสั่งซื้อในช่วงไตรมาส 3 ปี 2549

ผลจากปัจจัยทั้ง 3 ดังกล่าว ทำให้ยอดขายในรูปเงินบาทของผลิตภัณฑ์หลักของบริษัทฯในปี2549
เติบโตเพียงร้อยละ 1.91 เมื่อเทียบจากยอดขายในผลิตภัณฑ์หลักของปี 2548

ในด้านต้นทุนขายผลิตภัณฑ์หลักนั้นเพิ่มขึ้นจาก 85.80% ของยอดขายผลิตภัณฑ์หลักในปี 2548 มาเป็น
87.54% ของยอดขายผลิตภัณฑ์หลักในปี 2549
ทั้งนี้เนื่องจากต้นทุนวัตถุดิบและโสหุ้ยในการผลิตเพิ่มขึ้น
ถึงแม้บริษัทฯจะปรับราคาขายตามค่าเงินบาทที่แข็งขึ้นและราคาเม็ดพลาสติคที่สูงขึ้น
แต่ก็เป็นการปรับราคาตามหลังการเพิ่มขึ้นแล้วของปัจจัยทั้งสอง (Time lag) อีกทั้งช่วงไตรมาส 3
และ 4 ปี 2549 บริษัทฯได้ก่อสร้างอาคารคลังสินค้า และสั่งซื้อเครื่องจักรเพิ่มขึ้น
บริษัทได้เริ่มทะยอยรับมอบเครื่องจักรในไตรมาส 4 ปี 2549
ทำให้บริษัทฯมีค่าใช้จ่ายเพิ่มขึ้นในการฝึกเตรียมบุคคลากร ค่าใช้จ่ายในการทดสอบเครื่อง
จึงทำให้โสหุ้ยการผลิตสูงขึ้น

ด้านค่าใช้จ่ายในการขายและบริหารต่อรายได้จากการขายผลิตภัณฑ์หลัก อยู่ในระดับใกล้เคียงกันทั้งปี
2548 และปี 2549 ที่ระดับรวม 6.59% และ 6.62%

ด้านดอกเบี้ยจ่ายเพิ่มขึ้นอย่างมีนัยสำคัญจาก 1.68% ของรายได้รวมในปี 2548 เป็น 2.67% ในปี
2549 เนื่องจากอัตราดอกเบี้ยในตลาดสูงขึ้นจากอัตรา MLR เฉลี่ยของ 3 ธนาคารหลักที่บริษัทใช้ ณ
สิ้นปี 2548 ที่ 6.58% เป็น 7.75% ณ สิ้นปี 2549 และบริษัทได้กู้ยืมเงินมากขึ้น
เพื่อใช้ในการก่อสร้างอาคารคลังสินค้าและลงทุนซื้อเครื่องจักรเพิ่มเติม

รายได้อื่นๆ ของบริษัทในปี 2549 มีจำนวน 12.46 ล้านบาท เทียบกับขาดทุนจากรายได้อื่นๆ ที่
0.92 ล้านบาทในปี 2548 ในปี 2549 รายได้อื่นๆ จำนวน 8.91
ล้านบาทซึ่งเป็นรายได้อื่นส่วนใหญ่ ได้มาจากกำไรจากปริวรรตเงินตรา
เนื่องจากบริษัทได้ขายล่วงหน้า (Forward) เงินสกุลต่างประเทศที่ได้จากการขายสินค้าไว้
ทำให้เกิดกำไรจากส่วนต่างระหว่างอัตราแลกเปลี่ยนที่ขายล่วงหน้า (Forward) ไว้
กับอัตราแลกเปลี่ยน ณ วันส่งสินค้าออกซึ่งถือเป็นยอดขาย
นอกนั้นรายได้อื่นมาจากดอกเบี้ยเงินฝากจำนวน 1.48 ล้านบาท และรายได้เบ็ดเตล็ดอื่นๆ อีก
2.07 ล้านบาท

จากเหตุผลดังกล่าวข้างต้น ทำให้บริษัทมีกำไรสุทธิ 55.06 ล้านบาทในปี 2549
ลดลงเมื่อเทียบกับยอดกำไรสุทธิ 78.28 ล้านบาทในปี 2548

โครงการในอนาคต

บริษัทฯมีโครงการที่จะขยายฐานลูกค้าเพิ่มเติมจากเดิม
โดยการขยายตลาดเพิ่มเติมในประเทศที่บริษัทมีฐานลูกค้าอยู่
และการสร้างตลาดใหม่ในประเทศที่ยังมีคู่แข่งน้อยราย อาทิ ประเทศในสหภาพยุโรป
และทวีปอเมริกาใต้ โดยบริษัทฯมุ่งเน้นพัฒนาปรับปรุงเครื่องจักรเดิมให้มีความพร้อม
และมีประสิทธิภาพในการผลิตสูงสุดอยู่ตลอด
รวมถึงการสั่งซื้อเครื่องจักรใหม่ที่มีเทคโนโลยีสูงเข้ามาเสริม เพื่อเพิ่มประสิทธิภาพการผลิต
ลดต้นทุนและรองรับการแข่งขันที่อาจทวีความรุนแรงขึ้นในอนาคต

และจากการระดมทุนด้วยการเสนอขายหุ้นสามัญต่อประชาชนในเดือนมกราคม 2550 ที่ผ่านมานั้น
บริษัทฯ ได้นำไปลงทุนในส่วนต่างๆ
ดังที่กล่าวไว้ในหนังสือชื้ชวนเสนอขายหุ้นสามัญเพิ่มทุนต่อประชาชน เรื่องวัตถุประสงค์การใช้เงิน
ดังนั้นบริษัทฯ ได้วางแผนที่จะดำเนินการผลิตสินค้าให้เต็มกำลังการผลิตของเครื่องจักรที่มีอยู่

ปัจจัยความเสี่ยง

บริษัทฯมีปัจจัยความเสี่ยงที่อาจส่งผลกระทบอย่างมีนัยสำคัญ ดังต่อไปนี้

1. ความเสี่ยงจากการพึ่งพิงลูกค้ารายใหญ่ ในช่วง 3 ปีที่ผ่านมา
บริษัทฯมีการพึ่งพิงลูกค้ารายใหญ่ที่มียอดขายเกินกว่าร้อยละ 30 ของรายได้ จำนวน 2 รายในปี
2547 สำหรับปี 2548 และปี 2549 นั้น บริษัทฯมีลูกค้ารายใหญ่เพียงรายเดียว
เนื่องจากการที่ลูกค้ารายใหญ่ดังกล่าว ได้เพิ่มคำสั่งซื้อจำนวนมากขึ้นจากปี 2547
ประกอบกับการที่บริษัทฯมียอดขายจากลูกค้ารายใหม่หลายรายเพิ่มมากขึ้น
ทำให้สัดส่วนยอดขายของลูกค้ารายใหญ่ 1 ราย ในปี 2547 ลดลงต่ำกว่าร้อยละ 30
เมื่อเทียบกับรายได้จากการขายทั้งหมดในปี 2547 ขณะที่ยอดขายแก่ลูกค้ารายใหญ่ดังกล่าาว
มิได้มีมูลค่าและปริมาณลดลงจากยอดขายในปี 2547 แต่อย่างใด ลูกค้ารายใหญ่ในปี 2549
มีสัดส่วนเท่ากับร้อยละ 50.84 ของรายได้จากการขายทั้งหมด

โดยลูกค้ารายใหญ่รายดังกล่าวนั้น ประกอบด้วย 4 บริษัท แต่มีกลุ่มผู้ถือหุ้นใหญ่กลุ่มเดียวกัน
แต่มีสถานที่ตั้งรวมถึงนโยบายและทีมบริหารที่เป็นอิสระจากกัน ที่ผ่านมา
บริษัทฯได้เล็งเห็นถึงความเสี่ยงในการพึ่งพิงลูกค้ารายใหญ่
และมีนโยบายในการเพิ่มรายได้จากลูกค้ารายปัจจุบันและรายใหม่ๆ
เพื่อเป็นการลดการพึ่งพิงจากกลุ่มลูกค้ารายใหญ่ลง
ขณะที่ปริมาณและยอดขายของลูกค้ารายใหญ่ข้างต้นไม่ได้ลดลงแต่อย่างใด

2. ความเสี่ยงจากความผันผวนของราคาวัตถุดิบ
เนื่องจากโครงสร้างต้นทุนหลักในการผลิตถุงพลาสติก คือ เม็ดพลาสติกโพลีเอธิลีน
(Polyethylene : PE) ซึ่งในช่วง 2-3 ปีที่ผ่านมา
ราคาเม็ดพลาสติกในตลาดโลกมีความผันผวนและมีแนวโน้มราคาที่สูงขึ้นอย่างมาก
เนื่องมาจากอุปสงค์ของเม็ดพลาสติกและราคาน้ำมันดิบในตลาดโลกที่ปรับตัวสูงขึ้นอย่างต่อเนื่อง
เพื่อลดความเสี่ยงนี้
บริษัทฯได้ทำการเจรจาและลงนามกับลูกค้ารายสำคัญในการปรับราคาขายให้ทันและเหมาะสมกับต้นทุนเม็ดพลาสติกที่เปลี่ยนแปลงไป

3. ความเสี่ยงจากความสามารถชำระเงินกู้ยืมและผลกระทบจากความผันผวนของอัตราดอกเบี้ย ณ
วันที่ 31 ธันวาคม 2549 บริษัทมียอดเงินกู้ระยะยาวที่มีกับสถาบันการเงินรวม 211.35 ล้านบาท
และมีเงินเบิกเกินบัญชี เงินกู้ระยะสั้นและเงินกู้ที่ถึงกำหนดชำระในหนึ่งปี กับสถาบันการเงินรวม
468.29 ล้านบาท

เงินกู้ระยะยาวของบริษัท นำมาใช้เพื่อซื้อและติดตั้งเครื่องจักร และสร้างโรงงานที่ 3
และอาคารคลังสินค้า เพื่อขยายกำลังการผลิตในปี 2547, 2548 และ 2549
เมื่อดูฐานะการเงินของบริษัท ณ สิ้นปี 2549 บริษัทมีสัดส่วนหนี้สินต่อส่วนของผู้ถือหุ้นที่ค่อนข้างสูง
ซึ่งอาจส่งผลกระทบต่อผู้ถือหุ้นหากบริษัทประสบปัญหาในการดำเนินกิจการ
หรือหากเกิดความผันผวนของอัตราดอกเบี้ยในช่วงขาขึ้นก็อาจจะส่งผลกระทบต่อผลประกอบการของกิจการโดยตรง

อย่างไรก็ดี บริษัทได้คำนึงถึงความเสี่ยงดังกล่าวจึงได้เพิ่มทุนจดทะเบียนในปี 2549
โดยจะนำหุ้นอีกส่วนหนึ่งเสนอขายแก่ประชาชนในไตรมาสแรกของปี 2550
ซึ่งสามารถปรับลดอัตราหนี้สินต่อส่วนของผู้ถือหุ้นของบริษัทลงได้
สำหรับอัตราดอกเบี้ยเงินกู้ยืมของบริษัทที่ใช้อยู่นั้น จัดว่าอยู่ในระดับที่ไม่ได้สูงเกินไป
เนื่องจากเป็นระดับที่เท่ากับหรือต่ำกว่าอัตราดอกเบี้ยขั้นต่ำ ประเภทเบิกเกินบัญชีแก่ลูกค้าชั้นดี
(MOR) และอัตราดอกเบี้ยขั้นต่ำประเภทเงินให้กู้ยืมแก่ลูกค้าชั้นดี (MLR)

เนื่องจากสัญญาเงินกู้บางฉบับเปิดโอกาสในบางกรณีให้บริษัทสามารถชำระคืนเงินกู้ไม่ว่าเต็มจำนวน
หรือบางส่วนก่อนระยะเวลาที่ระบุไว้ ดังนั้นในอนาคตหากอัตราดอกเบี้ยเงินกู้ยืมมีความผันผวนมากขึ้น
บริษัทก็อาจจะหาแหล่งเงินทุนแหล่งอื่นมาใช้ทดแทนเงินกู้ตามสัญญานี้ได้
ซึ่งคาดว่าความเสี่ยงของบริษัทที่จะเกิดจากความผันผวนของอัตราดอกเบี้ยอยู่ในระดับที่ไม่สูง